(1842) Hoe dat Amand die Jueden doopte ende bestelde mids den coninc ende des anderen tween bisscoppen .Amand , die helighe man vercoren , Was te Pevele , als ghi moghet hooren , Daer hi de Jueden wijsde ende leerde , Ende an die Gods wet bekeerde Met sijnder heligher predicacien , Ende God die sturte sine gracie So mildelike in den helighen man , Wiene metten ooghen sach an , Hem verblijdde sijn gheest van binnen In rechter godliker minnen , Ende gaven hem ter ootmoedichede , Ende ter penitencien mede , Want die heeft goeden exemplare , Daer eyst altoos goet werken nare , Maer als die exemplare niet ne es vray Ende het al bedriech es ende dylay Dat mer an merken mach , Ic doe hu overwaer ghewach Dat die wert man niet mach maken Also jonstich sine saken , Als oft die exemplare Goet ende gherechtich ware ; Dies mach men alle daghe sien Zware plaghe hier af ghescien Weder ende voort in kerstinhede , Ende al doet nameleke ' t Regement der heligher kerken , Die niet ne volghen met ghewerke Die woorden , die si ons doen verstaen , Maer wilden die prelaten vooren gaen In ootmoeden , in penitencien , In almoesenen , in abstinencien , ' t Folc , dat si hebben te regierne Van Gods weghen ende te bestierne , Souden hem , die andere volghen naer , Saghen si goet exemplaer , Maer nu es ' t segghen van den lieden , Die ons meest van den sonden verbieden , Ende wel weten die Scriftuere Siet men meest in elker huere Antieren hoovaerde ende simonie , Luxurie , nijt ende hatye Meer dan eenich volc dat leeft ; Na datter der clergyen so vaste an cleeft , So es de gheloove mijn , Dat niet so groote sonde mach sijn , Alssi ons te kennene gheven , Dus siet men kerstinhede sneven Ende dolen huter maten seere .Onthout herde wel dese leere , Al eyst dat wi clergye sien Haren woorden met ghewerken vlien , Up hare ghewerke souden wy niet bouwen , Maer up hare woorde soude men scouwen , Want ons seghet Sente Augustijn : ‘ Broeders , volghet den woorden mijn , En siet up mine ghewerken niet , Want meerct selve ende besiet , Ic bem vleeschelic als ghy sijt , Dies laet varen t ' elker tijt ' t Ghewerke als ' t niet en es van acoorde , Ende achtervolghende den woorde , Dat men van den priester hoort , Maer ' t folc es nu so verdort Dat al up die ghewerken siet , Ende en willen den woorde volghen niet , Aldus beleet de blende den blenden , Dies siet men nu in allenden Waerheit , trouwe ende gherechticheit Hier af es ghenouch gheseit , Wildic spreken hier of te verre , Ic mochte lichte wesen herre , Dies willic te mijnder materien wederkeeren , Tote Amande ende tote den heeren , Die te Pevele binnen waren .